MT Il-Ġurnal Uffiċjali tal-Unjoni Ewropea C 158/1

Rapport dwar l-awditu tal-ġestjoni mill-Bank Ċentrali Ewropew tal-impronta tiegħu tal-karbonju flimkien mar-risposti tal-Bank Ċentrali Ewropew

2014/C 158/01

WERREJ

Introduzzjoni

Ambitu u approċċ tal-awditjar

Sejbiet tal-awditjar

Strateġiji għall-mitigazzjoni tal-emissjonijiet ta' dijossidu tal-karbonju

Tnaqqis tal-emissjonijiet ta' dijossidu tal-karbonju

Kumpensar għal emissjonijiet residwi

Lejn kalkolu komprensiv tal-impronta tal-karbonju

Għodod għall-immaniġġjar ambjentali

Skema Ewropea ta' mmaniġġjar u awditjar ekoloġiċi (EMAS)

Il-programm GreenBuilding

Il-Kodiċi ta' Kondotta tal-UE dwar l-Effiċjenza Enerġetika taċ-Ċentru tad-Data

Akkwist Sostenibbli

Ir-Regoli tal-BĊE dwar l-Akkwisti

Il-Manwal tal-BĊE dwar il-Prattiki tan-Negozju

Il-Linja Gwida dwar l-Akkwist Sostenibbli

Eżami ta' kampjun ta' proċeduri ta' akkwist

Konklużjonijiet u Rakkomandazzjonijiet

Il-BĊE ddefinixxa strateġiji għall-mitigazzjoni tal-emissjonijiet ta' dijossidu tal-karbonju u huwa implimentahom b'mod effettiv?

Il-BĊE għandu għodod adegwati għall-immaniġġjar ambjentali għall-appoġġ ta' titjib kontinwu?

Il-BĊE ffissa standards għall-akkwist sostenibbli u dawk l-istandards intlaħqu?

INTRODUZZJONI

1. Il-Bank Ċentrali Ewropew (minn hawn 'il quddiem “il-Bank” jew “il-BĊE”) u l-banek ċentrali nazzjonali tal-Istati Membri kollha tal-Unjoni Ewropea (UE) flimkien jikkostitwixxu s-Sistema Ewropea ta' Banek Ċentrali (SEBĊ). L-objettiv ewlieni tal-SEBĊ huwa li żżomm l-istabbiltà tal-prezzijiet. L-SEBĊ tappoġġa wkoll il-politiki ekonomiċi ġenerali tal-UE bil-ħsieb li tikkontribwixxi għall-ilħuq tal-objettivi tal-UE. Għal dan l-iskop, il-BĊE jwettaq il-kompiti speċifikati fl-Istatut (1) tiegħu u huwa responsabbli mill-ġestjoni tal-attivitajiet u tal-finanzi proprji tiegħu.

2. L-awditu tal-Qorti Ewropea tal-Awdituri (minn hawn 'il quddiem “il-Qorti”) huwa bbażat fuq l-Artikolu 27(2) tal-Istatut, li jipprevedi eżami tal-effiċjenza operattiva tal-ġestjoni tal-BĊE. L-awditu jkopri l-immaniġġjar ambjentali tal-BĊE u jiffoka b'mod partikolari fuq miżuri għat-tnaqqis tal-impronta tal-karbonju (2) ġġenerata mill-operazzjonijiet tal-Bank bħala amministrazzjoni pubblika.

3. Il-korpi deċiżjonali tal-BĊE huma l-Kunsill Governattiv u l-Bord Eżekuttiv. Il-Bord Eżekuttiv huwa b'mod kumplessiv responsabbli mill-ġestjoni tal-amministrazzjoni ta' kuljum tal-BĊE u tar-riżorsi tiegħu, inkluż l-immaniġġjar ambjentali. Huwa jadotta l-politika ambjentali u l-qafas ta' governanza ambjentali, jipprovdi r-riżorsi u jaħtar Koordinatur tal-Ambjent u Uffiċjal tal-Ambjent u jagħlaq u jawtorizza l-pubblikazzjoni tad-Dikjarazzjoni annwali tal-BĊE dwar l-Ambjent.

4. L-Artikolu 11 tat-Tratat dwar il-Funzjonament tal-UE (TFUE) jipprovdi li l-ħtiġijiet (rekwiżiti) għall-ħarsien tal-ambjent għandhom ikunu integrati fid-definizzjoni u l-implimentazzjoni tal-politika u l-attivitajiet tal-Unjoni, partikolarment bl-għan li jinkoraġġixxu żvilupp sostenibbli.

5. Il-politika tal-Unjoni dwar l-ambjent hija bbażata fuq il-prinċipju ta' prekawzjoni u fuq il-prinċipji li azzjoni preventiva għandha tittieħed, li l-ħsara lill-ambjent għandha bħala prijorità tiġi rettifikata fis-sors u li min iniġġes għandu jħallas (3).

AMBITU U APPROĊĊ TAL-AWDITJAR

6. Fl-2013, l-awditu tal-Qorti vvaluta jekk, fil-perjodu 2008 sa 2013, il-BĊE kellux politika biex jitnaqqas l-impatt negattiv tal-operazzjonijiet amministrattivi tiegħu fuq l-ambjent u jekk din il-politika ġietx implimentata b'mod effettiv (4). Il-Qorti eżaminat: — jekk l-istrateġiji għall-mitigazzjoni tal-emissjonijiet ta' dijossidu tal-karbonju kinux ġew definiti u jekk ġewx implimentati b'mod effettiv, — jekk għodod adegwati għall-immaniġġjar ambjentali kinux stabbiliti għall-appoġġ ta' titjib kontinwu, — jekk standards ta' akkwist sostenibbli kinux ġew iffissati u jekk kienx hemm konformità magħhom.

7. L-awditu kien ibbażat fuq kwestjonarji, intervisti u analiżi ta' dokumenti u ta' statistika li kienu saru disponibbli mill-BĊE. Huwa inkluda wkoll eżami ta' kampjun ta' proċeduri ta' akkwist.

8. L-awditu ma kienx awditu tal-karbonju, jiġifieri l-objettiv ma kienx li jitwettaq mill-ġdid il-kalkolu tal-impronta tal-karbonju tal-BĊE jew li tiġi vverifikata l-preċiżjoni tad-data ta' bażi.

SEJBIET TAL-AWDITJAR

Strateġiji għall-mitigazzjoni tal-emissjonijiet ta' dijossidu tal-karbonju

9. Fid-dawl tal-prinċipji stabbiliti fit-Trattat (ara l-paragrafu 5), hemm żewġ modi komplementari biex jiġi mitigat l-impatt tal-emissjonijiet ta' dijossidu tal-karbonju tal-BĊE fuq l-ambjent: (a) bħala prijorità, billi jitnaqqsu dawk l-emissjonijiet; (b) billi jiġu kkumpensati l-emissjonijiet residwi permezz ta' tpaċija.

Tnaqqis tal-emissjonijiet ta' dijossidu tal-karbonju

Impenn għat-tnaqqis tal-emissjonijiet

10. Skont il-verżjoni l-aktar reċenti tal-politika ambjentali tiegħu ta' Ġunju 2013 (5), il-BĊE huwa impenjat biex kontinwament itejjeb il-prestazzjoni ambjentali u biex jimminimizza l-impronta ekoloġika billi jieħu miżuri għat-tnqqis tal-emissjonijiet tal-karbonju fl-operazzjonijiet tiegħu ta' kuljum.

11. Meta mqabbla ma' verżjonijiet preċedenti (6), xi ambigwità tneħħiet bl-għażla tal-kliem użat f'din il-verżjoni l-aktar reċenti tal-politika ambjentali. Il-verżjonijiet preċedenti għamlu l-impenn li emissjonijiet ta' CO2 ikkawżati mill-BĊE għandhom jitnaqqsu iżda biss “fil-prinċipju”.

Miri tat-tnaqqis

12. Il-BĊE ffissa miri tat-tnaqqis għalih innifsu fid-Dikjarazzjonijiet tiegħu dwar l-Ambjent. L-ewwel mira kienet tnaqqis ta' 15 % fit-total tal-impronta tal-karbonju fl-2011 meta mqabbel mad-data rrappurtata għall-2009 (7). Għall-2013, il-BĊE kellu mira li jnaqqas it-total tal-impronta tal-karbonju b'10 % meta mqabbel mad-data rrappurtata għall-2011. La l-miri fuq terminu medju (jiġifieri għall-2020) u lanqas il-miri fuq terminu twil (jiġifieri lil hinn mill-2020) ma ġew iffissati. Li jkun hemm tali miri, huwa importanti biex tiġi ppjanata u żgurata s-sostenibbiltà tal-ġestjoni ambjentali ta' organizzazzjoni.

Xejriet fl-emissjonijiet ta' CO2

13. L-2008 kienet l-ewwel sena li għaliha l-impronta tal-karbonju tal-BĊE ġiet irrappurtata. Meta mqabbel mal-2008, il-BĊE rnexxielu jnaqqas l-impronta tiegħu tal-karbonju fl-2012 f'termini assoluti (tnaqqis fl-ammont kumplessiv ta' emissjonijiet) minkejja t-tnaqqis fl-għedud tal-persunal. Dan xkatta tnaqqis ferm aktar importanti f'termini relattivi (għal kull post tax-xogħol allokat). It- Tabella 1 turi l-evoluzzjoni kemm f'termini assoluti kif ukoll relattivi.

Tabella 1 — Tnaqqis tal-emissjonijiet ta' CO2 f'termini assoluti u relattivi (ambitu tar-rappurtar 2008)

2008 2012 Evoluzzjoni Total tal-emissjonijiet (f'tunnellati ta' ekwivalenti ta' CO2) 17 023 9 617 – 43,5 % Għadd ta' postijiet tax-xogħol allokati 2 140 2 399 + 12,1 % Emissjonijiet għal kull post tax-xogħol allokat (f'tunnellati ta' ekwivalenti ta' CO2) 7,95 4,01 – 49,6 % Sors: Id-Dikjarazzjoni 2013 tal-BĊE dwar l-Ambjent, il-kalkoli tal-QEA.

14. It-tnaqqis li nkiseb sal-lum huwa fil-parti l-kbira attribwibbli għax-xiri tal-elettriku ekoloġiku (8). It-tnaqqis inkiseb ukoll fir-rigward tat-tisħin u tat-tkessiħ u fl-emissjonijiet assoċjati ma' karti tal-uffiċċju u ma' pubblikazzjoniiet stampati. L-emmissjonijiet relatati mal-ivvjaġġar fuq xogħol (bil-karozza, bil-ferrovija u bl-ajruplan) kienu fl-istess livell fl-2012 bħal fl-2008 (għal ċifri dettaljati ara t- Tabella 2 ).

15. Il-BĊE ma għadux jistenna li jilħaq il-mira tat-tnaqqis għall-2013 (ara l-paragrafu 12) minħabba li jqis li huwa eżawrixxa l-lista ta' titjib teknikament u finanzjarjament fattibbli fl-uffiċċji mikrija attwali tiegħu. Barra minn hekk, huwa qed jantiċipa l-impatt taż-żieda fil-persunal minħabba l-kompiti ġodda ta' superviżjoni bankarja.

Kumpensar għal emissjonijiet residwi

16. It-tpaċija għal emissjonijiet ta' karbonju hija mekkaniżmu li permezz tiegħu organizzazzjoni tikkumpensa għall-emissjonijiet proprji tagħha ta' dijossidu tal-karbonju jew għal parti minnhom billi tħallas lil xi ħadd għal iffrankar ekwivalenti ta' djossidu tal-karbonju li sar xi mkien ieħor fid-dinja, eż. iffrankar tal-emissjonijiet li sar permezz ta' parks eoliċi li jissostitwixxu impjanti tal-enerġija mħaddma bil-faħam. Jekk jiġu tpaċati l-emissjonijiet kollha li ma jistgħux jiġu evitati, attività tista' titqies li hija newtrali fil-karbonju (9).

17. Skont id-Dikjarazzjoni 2013 tal-BĊE dwar l-Ambjent, it-tpaċija ntużat għall-ivvjaġġar kollu fuq xogħol, bil-ferrovija mad-Deutsche Bahn. Bi 30,9 tunnellata ta' CO2 fl-2012, dan irrappreżenta biss proporzjon żgħir tat-total tal-impronta tal-karbonju.

18. Fir-rigward tal-akkwist ta' servizzi internazzjonali tal-ivvjaġġar fuq xogħol, il-Linja Gwida tal-BĊE ta' Diċembru 2012 dwar l-Akkwist Sostenibbli tirrakkomanda li l-Bank jinkludi r-rekwiżit li l-offerent rebbieħ jikkumpensa 100 % tal-emissjonijiet ta' gassijiet serra kkawżati minn vjaġġi fuq xogħol. Il-Linja Gwida tipproponi li proġetti involuti fit-twassil tat-tpaċija għal emissjonijiet ta' karbonju jissodisfaw il-kriterji tal-addizzjonalità u tal-permanenza, li r-rilokazzjoni u l-għadd doppju jiġu evitati u li t-tpaċijett jiġu vverifikati minn verifikatur indipendenti ta' parti terza.

19. Madankollu, il-politika ambjentali tal-BĊE ma tindirizzax il-kwistjoni tat-tpaċija.

Lejn kalkolu komprensiv tal-impronta tal-karbonju

L-ebda leġiżlazzjoni tal-UE dwar kif għandha tiġi kkalkolata l-impronta tal-karbonju

20. Fil-fehma tal-Qorti, informazzjoni affidabbli u kompleta dwar id-daqs reali tal-impronta tal-karbonju ta' organizzazzjoni hija prekundizzjoni essenzjali għad-definizzjoni u l-implimentazzjoni ta' strateġiji effettivi ta' mitigazzjoni.

21. Madakollu, ma hemm l-ebda leġiżlazzjoni vinkolanti tal-UE dwar kif għandha tiġi kkalkolata l-impronta tal-karbonju ta' amministrazzjoni pubblika. F'rakkomandazzjoni adottata fid-9 ta' April 2013 (10), il-Kummissjoni Ewropea (minn hawn 'il quddiem “il-Kummissjoni”) tħeġġeġ l-użu tal-metodu tal-Impronta Ambjentali tal-Organizzazzjonijiet (OEF) għall-kejl jew għall-komunikazzjoni tal-prestazzjoni ambjentali taċ-ċiklu tal-ħajja ta' organizzazzjonijiet pubbliċi. L-utenti tal-metodu OEF għandhom josservaw il-prinċipji ta' rilevanza, kompletezza, konsistenza, akkuratezza, u trasparenza.

L-ambitu tal-kalkolu mill-BĊE tal-impronta tal-karbonju ġie estiż gradwalment

22. L-ambitu inizjali tal-kalkolu fl-2008 mill-BĊE, tal-impronta tal-karbonju kien ikopri emissjonijiet ikkawżati mit-tisħin u mit-tkessiħ, il-konsum tal-enerġija elettrika, ivvjaġġar fuq xogħol u karti u pubblikazzjonijiet tal-uffiċċju. L-ambitu 2008 ġie mwessa' darbtejn, fl-2011 u fl-2012.

23. Emissjonijiet iġġenerati mill-ivvjaġġar ta' parteċipanti f'konferenzi ġew inklużi sa mill-2011. Fl-2012, l-emissjonijiet ta' CO2 tal-20 000 parteċipant estern f'konferenzi u f'avvenimenti oħra ġew stmati li jammontaw għal xi 4 000 tunnellata. Madankollu, uħud minn dawn l-emissjonijiet setgħu diġà ttieħdu inkunsiderazzjoni mill-organizzazzjonijiet proprji tal-parteċipanti, għalhekk hemm riskju ta' għadd doppju. Min-naħa l-oħra, fil-kalkolu ma ġewx meħuda inkunsiderazzjoni viżitaturi li ma kinux membri ta' konferenzi li vvjaġġaw lejn l-uffiċċji tal-BĊE fl-2012 (kważi 70 000).

24. Emissjonijiet li rriżultaw mill-konsum tal-enerġija taċ-ċentru estern tad-data u mill-aġenti tat-tkessiħ użati fl-uffiċċji tal-BĊE ilhom jiġu inklużi sa mill-2012.

25. It- Tabella 2 tipprovdi tqabbil bejn l-ambitu inizjali tar-rappurtar fl-2008 u l-ambitu mkabbar tal-2012.

Tabella 2 — Emissjonijiet skont is-sors (ambitu tar-rappurtar 2008 vs. 2012)

Emissjonijiet minn sorsi differenti (f'tunnellati ta' ekwivalenti ta' CO2) 2008 2012 Sehem tal-impronta tal-karbonju 2012 Ambitu 2008 Tisħin u tkessiħ 5 495,80 4 871,70 27,4 % Elettriku 8 831,50 2 504,90 14,1 % Ivvjaġġar fuq xogħol 1 741,40 1 748,80 9,8 % Karti u pubblikazzjonijiet tal-uffiċċju 954,30 491,20 2,8 % TOTAL tal-ambitu 2008 biss 17 023,00 9 616,60 54,0 % Ambitu mkabbar 2012 Ivvjaġġar minn parteċipanti f'konferenzi n.a. 4 059,80 22,8 % Konsum tal-enerġija miċ-ċentru estern tad-data n.a. 4 085,50 23,0 % Aġenti tat-tkessiħ n.a. 31,10 0,2 % TOTAL tal-ambitu 2012 biss n.a. 8 176,40 46,0 % TOTAL tal-ambitu mkabbar 2008 u 2012 n.a. 17 793,00 100 % Sors: Id-Dikjarazzjoni 2013 tal-BĊE dwar l-Ambjent, il-kalkoli tal-QEA.

Aktar opportunitajiet biex tittejjeb it-trasparenza, il-kompletezza u r-rilevanza

26. Taħt il-metodu OEF irrakkomandat mill-Kummissjoni fl-2013 (11), għadd ta' elementi huma neqsin mir-rappurtar mill-BĊE dwar l-impronta tal-karbonju, b'mod l-aktar notevoli emissjonijiet ikkawżati mill-ivvjaġġar tal-persunal bejn id-dar u x-xogħol u emissjonijiet ikkawżati mill-kostruzzjoni tal-bini NEP (12).

Għodod għall-immaniġġjar ambjentali

Skema Ewropea ta' mmaniġġjar u awditjar ekoloġiċi (EMAS)

27. Skont il-Kummissjoni, l-Iskema Ewropea ta' mmaniġġjar u awditjar ekoloġiċi (EMAS) (13) hija l-għodda l-aktar kredibbli u robusta, għall-immaniġġjar ambjentali fis-suq (14). L-objettiv tal-EMAS huwa li tippromwovi titjib kontinwu fil-prestazzjoni ambjentali tal-organizzazzjonijiet.

28. Il-parteċipazzjoni fl-EMAS hija volontarja u dawk li jipparteċipaw “jistgħu jakkwistaw valur miżjud f'termini tal-kontroll regolatorju, tat-tfaddil fl-infiq (iffrankar tal-ispejjeż) u tad-dehra pubblika, kemm-il darba jkunu kapaċi jagħtu prova ta' titjib fil-prestazzjoni ambjentali tagħhom” (15).

Aderenza u ambitu tal-EMAS

29. Il-BĊE kiseb l-ewwel validazzjoni tiegħu tal-EMAS f'lulju 2010 (16) u validazzjoni mill-ġdid f'lulju 2013. Il-verifikatur ambjentali estern ikkonferma li l-politika ambjentali tal-BĊE, il-programm ambjentali tiegħu, is-sistema tiegħu ta' mmaniġġjar ambjentali u d-Dikjarazzjoni 2013 dwar l-Ambjent konsolidata kienu f'konformità mar-Regolament (KE) Nru 1221/2009 u li ma kien hemm l-ebda evidenza ta' nuqqas ta' konformità mar-rekwiżiti legali applikabbli relatati mal-ambjent.

30. L-EMAS ġiet implimentata bl-użu ta' riżorsi eżistenti tal-persunal (għadd newtrali ta' persuni). Il-kost finanzjarju għall-operazzjoni tal-EMAS (konsulenza, ċertifikazzjoni, attivitajiet ta' komunikazzjoni) huwa anqas minn EUR 100 000 kull sena.

31. L-ambitu tal-EMAS jinkludi l-attivitajiet tekniċi u amministrattivi kollha fl-uffiċċji prinċipali tal-BĊE fi Frankfurt am Main. Dawn jinkludu tliet binjiet għoljin mikrija, jiġifieri l-Eurotower, il-bini preċedenti tal-Commerzbank u l-Eurotheum. Meħudin flimkien huma jirrappreżentaw l-erja grossa tas-superfiċje ta' madwar 133 000 metru kwadru.

32. Barra minn hekk, il-BĊE jikri spazju f'ċentru estern tad-data fiż-żona ta' Frankfurt, iżda dan ma jaqax fi ħdan l-ambitu tal-EMAS. L-emissjonijiet ta' CO2 iġġenerati minn dan iċ-ċentru tad-data ġew irrappurtati, għall-ewwel darba, fid-Dikjarazzjoni 2013 dwar l-Ambjent.

33. Tħejjijiet qed isiru għall-applikazzjoni tal-EMAS fl-uffiċċji ġodda tal-BĊE. Ix-xogħol ta' kostruzzjoni għandu jiġi komplut fl-2014.

34. Fid-9 ta' Novembru 2013 l-BĊE ħabbar id-deċiżjoni tiegħu li jkompli jikri l-Eurotower, li jaqa' fi ħdan l-ambitu tal-EMAS, biex jakkomoda lill-persunal tiegħu tas-superviżjoni bankarja (17).

Programm tal-EMAS għall-immaniġġjar ambjentali

35. B'antiċipazzjoni għall-ġarr lejn l-uffiċċji ġodda tal-BĊE, is-sensibilizzazzjoni dwar l-ambjent u l-bidla fl-imġiba saru l-fokus prinċipali tal-programm għall-immaniġġjar ambjentali għall-perjodu 2012 sa 2013. Huwa ppjanat li huma se jkomplu jkunu l-fokus prinċipali billi l-BĊE jistenna li l-uffiċċji ġodda jilħqu standards tekniċi u ambjentali għoljin.

36. Miżuri relatati mas-sensibilizzazzjoni dwar l-ambjent u mal-bidla fl-imġiba fil-programm 2012–13 ġew ifformulati b'mod vag, eż. “Il-persunal jiġi provdut b'informazzjoni dettaljata dwar opportunitajiet ta' sostenibbiltà fuq ix-xogħol u fid-dar”, jew “Il-persunal jiġi mħeġġeġ jagħmel użu mit-trasport pubbliku meta jkun qed jivvjaġġa lejn u mix-xogħol”. Għaldaqstant, l-impatt kumplessiv tagħhom huwa diffiċli jiġi vvalutat.

37. Bħalissa, il-BĊE ma għandux informazzjoni affidabbli dwar l-użu mit-trasport pubbliku għall-ivvjaġġar lejn u mix-xogħol. Fl-2008 u fl-2012 twettqu stħarriġiet dwar it-trasport iżda ma rriżultawx f'data rappreżentattiva.

38. Prijorità oħra fil-programm għall-immaniġġjar ambjentali għall-2012 sal-2013 hija l-akkwist sostenibbli. Din il-kwistjoni hija indirizzata fil-paragrafi 44 sa 56.

Il-programm GreenBuilding

39. Fl-2005 ċ-Ċentru Konġunt tar-Riċerka (JRC) tal-Kummissjoni vara l-programm Greenbuilding. Il-programm jimmira li jagħti bidu għal investimenti fl-effiċjenza enerġetika f'binjiet mhux residenzjali li huma b'mod ċar vantaġġużi, iżda li jmorru lil hinn mill-istandards imposti mid-direttiva Ewropea dwar il-bini u mill-kodiċijiet nazzjonali tal-bini, fis-seħħ. “Sieħeb fil-programm GreenBuilding” (18) għandu jiżgura li binjiet ġodda jikkonsmaw 25 % anqas f'dak li jirrigwarda t-total tal-enerġija primarja, jekk ekonomikament vijabbli, milli meħtieġ mill-istandard fis-seħħ ta' bini.

40. F'Diċembru 2009, il-BĊE ssottometta evidenza lill-JRC li t-tfassil tal-uffiċċji ġodda tal-BĊE kien konformi mar-rekwiżit ta' 25 % u huwa ġie aċċettat bħala Sieħeb fil-programm GreenBuilding.

41. Barra minn hekk, skont id-Dikjarazzjoni 2013 dwar l-Ambjent, il-bini huwa mistenni li jkun 29 % aktar effiċjenti fl-użu tal-enerġija mill-istandard stipulat bid-direttiva tal-2007 tal-Ġermanja dwar l-iffrankar tal-enerġija.

42. L-ebda informazzjoni definittiva ma ġiet ippubblikata sa issa dwar jekk il-BĊE se jkunx jeħtieġ li l-istandards tal-programm GreenBuilding (19) jintlaħqu meta l-Eurotower jiġi restawrat qabel ma jiġi okkupat mill-persunal tal-BĊE tas-superviżjoni bankarja (20).

Il-Kodiċi ta' Kondotta tal-UE dwar l-Effiċjenza Enerġetika taċ-Ċentru tad-Data

43. Il-BĊE ma ntrabatx li jsegwi l-Kodiċi ta' Kondotta Ewropea dwar l-Effiċjenza Enerġetika taċ-Ċentru tad-Data li ġiet promossa miċ-Ċentru Konġunt tar-Riċerka tal-Kummissjoni sa mill-2008. Din il-kodiċi volontarja ta' kondotta nħolqot b'rispons għaż-żieda fil-konsum tal-enerġija fiċ-ċentri tad-data u għall-ħtieġa li jitnaqqsu l-impatti relatati ambjentali, ekonomiċi u ta' sigurtà tal-provvista tal-enerġija. L-għan huwa li l-operaturi, il-klijenti u s-sidien taċ-ċentri tad-data jiġu provduti b'informazzjoni u jiġu mħajra jnaqqsu l-konsum tal-enerġija b'mod kosteffettiv.

Akkwist Sostenibbli

Ir-Regoli tal-BĊE dwar l-Akkwisti

44. Il-qafas legali għall-akkwist ta' oġġetti, servizzi u xogħlijiet mill-BĊE huwa stipulat fid-Deċiżjoni BĊE/2007/5 li tistabbilixxi r-Regoli dwar l-Akkwisti (21). Il-karatteristiċi ambjentali ta' oġġetti, servizzi u xogħlijiet li għandhom jiġu akkwistati, issir referenza għalihom biss fil-qosor f'din id-Deċiżjoni (22). Il-kunċett ta' “akkwist sostenibbli” mhuwiex imsemmi.

Il-Manwal tal-BĊE dwar il-Prattiki tan-Negozju

45. Ir-regoli interni dwar l-akkwisti huma stipulati fil-Manwali tal-BĊE dwar il-Prattiki tan-Negozju. Jitwettaq impenn li “l-BĊE jakkwista oġġetti, servizzi u xogħlijiet b'tali mod li jkollu progress kontinwu u li jista' jitkejjel fil-prestazzjoni ambjentali tiegħu, li għandu jintlaħaq bit-tnaqqis tal-impatti ambjentali filwaqt li tinżamm il-vijabbiltà ekonomika”.

46. Ir-regoli interni jistipulaw, fir-rigward taċ-ċertifikazzjoni ambjentali, li huwa għandu dejjem jagħmel parti mill-kriterji tal-għażla fejn tali ċertifikazzjoni tkun rilevanti.

47. Għall-proċedura tal-“offerta l-aktar ekonomikament vantaġġuża”, ir-regoli interni jipprovdu li ġej: “Fejn il-karatteristiċi ambjentali tal-oġġetti, tas-servizzi jew tax-xogħlijiet huma importanti, huma għandhom jirrappreżentaw parti sinifikanti tat-total tal-ponderazzjoni”.

48. Din l-għażla tal-kliem tidher li tirreferi għat-total tal-għadd ta' punti mogħtija għall-prezz u l-kwalità disponibbli taħt proċedura ta' akkwist. Madankollu, l-awditu tal-Qorti sab li dan mhuwiex fehim komuni u li l-maniġers għandhom it-tendenza li jqisu punti għall-kwalità waħidha biex jiġi determinat is-sehem tal-karatteristiċi ambjentali fil-ponderazzjoni. Dan jista' jwassal għal każijiet fejn il-karatteristiċi ambjentali jirrappreżentaw anqas minn 5 % tat-total tal-ponderazzjoni għall-prezz u l-kwalità. F'tali każijiet, huma x'aktarx li ma jkollhomx impatt sinifikanti fuq ir-riżultat tal-proċedura.

Il-Linja Gwida dwar l-Akkwist Sostenibbli

49. F'Diċembru 2012, l-Uffiċċju Ċentrali tal-Akkwisti (CPO) tal-BĊE ffinalizza l-Linja Gwida tal-BĊE dwar l-Akkwist Sostenibbli bl-objettiv li jappoġġa l-implimentazzjoni sistematika tal-attivitajiet ta' akkwist sostenibbli. Il-Linja Gwida tipprovdi informazzjoni ta' sfond, tiddeskrivi kriterji li għandhom jiġu applikati matul il-proċess kollu tax-xiri u tipproponi proċedura ġenerali dwar kif għandhom jiġu implimentati l-attivitajiet ta' akkwist sostenibbli.

50. Bejn l-2010 u l-2012, matul bosta akkwisti pilota, saru bidliet żgħar lil-Linja Gwida biex tittejjeb. Hija tuża fil-parti l-kbira r-rakkomandazzjonijiet prattiċi mill-KE għall-Akkwist Pubbliku Ekoloġiku (APE) li huma stipulati fil-manwal “Ixtri għal ambjent aħjar!” u l-“Ġabra ta' strumenti ta' taħriġ għall-APE” (23).

51. Il-Linja Gwida tkopri l-kategoriji tal-prodotti u tas-servizzi identifikati bħala li għandhom l-impatt ambjentali l-aktar sinifikanti fir-rigward tal-operazzjonijiet tal-BĊE, jiġifieri provvisti/materjal tal-uffiċċju, tagħmir tal-IT, servizzi ta' tindif, servizzi ta' forniment tal-ikel, ivvjaġġar lejn u mill-BĊE, u operazzjoni u manutenzjoni tal-uffiċċji. Aktar kategoriji jistgħu jiġu inklużi fi stadju aktar tard.

52. Il-kriterji tal-akkwist sostenibbli għall-parti l-kbira tal-kategoriji magħżula tal-prodotti u tas-servizzi huma proposti fl-anness għal-Linja Gwida. Għall-kuntrarju tal-ġabra ta' strumenti ta' taħriġ għall-APE, l-anness għal-Linja Gwida ma joffrix għażla bejn kriterji bażiċi (“fundamentali”) u dawk aktar ambizzjużi (“komprensivi”) iżda jipproponi sett uniku ta' kriterji għal kull kategorija. Normalment, il-kriterji tal-BĊE jitolbu aktar ħidma mill-kriterji fundamentali tal-ġabra ta' strumenti ta' taħriġ għall-APE mingħajr ma jilħqu b'mod sħiħ il-kriterji komprensivi tiegħu. Madankollu, fil-każ tat-tagħmir tal-IT, il-kriterji tal-BĊE jmorru lil hinn mill-kriterji komprensivi tal-ġabra ta' strumenti ta' taħriġ.

53. Il-Linja Gwida tkopri xi oqsma li għalihom ma teżisti l-ebda ġabra ta' strumenti ta' taħriġ għall-APE, jiġifieri provvisti/materjali tal-uffiċċju u vvjaġġar internazzjonali. Min-naħa l-oħra, xi gruppi rilevanti ta' prodotti u servizzi tal-ġabra ta' strumenti ta' taħriġ għall-APE għadhom ma żżidux mal-Linja Gwida, notevolment dawk għall-għamara u għall-mowbajls.

Il-proċedura għall-implimentazzjoni tal-akkwist sostenibbli

54. Id-diviżjonijiet responsabbli mill-akkwist tal-gruppi magħżula ta' prodotti huma meħtieġa li: (a) jintegraw kriterji sostenibbli f'dokumenti tal-offerta u fil-proċess tal-għotja inkluż approċċ għaċ-ċiklu tal-ħajja; (b) jivverifikaw il-konformità ma' kriterji sostenibbli; (c) jiġbru data dwar il-kisbiet li saru u jirrappurtaw dawk lis-CPO.

55. Il-koordinazzjoni kumplessiva tal-isforzi għall-akkwist sostenibbli qiegħda f'idejn is-CPO. Mill-2013, is-CPO għandu jirrapporta lill-Bord Eżekuttiv dwar l-istatus tal-akkwist sostenibbli. Dan se jsir darba fis-sena fil-kuntest tar-rapport fi tmiem is-sena ta' monitoraġġ tal-akkwist. Ir-rappurtar se jseħħ ukoll fi ħdan il-qafas tal-analiżi annwali tal-immaniġġjar ambjentali.

Eżami ta' kampjun ta' proċeduri ta' akkwist

56. Il-Qorti awditjat kampjun ta' proċeduri ta' akkwist li, skont il-Bank, kien jinkludi kriterji ambjentali fid-dokumenti tal-offerti (24). L-eżami kkonferma li, fl-2012, il-BĊE kien beda japplika l-APE b'mod aktar sistematiku. F'aktar minn żewġ terzi tal-każijiet eżaminati, il-kriterji fundamentali jew komprensivi tal-APE kienu ġew issodisfati. Madankollu, kien hemm potenzjali biex jiġu inklużi aktar proċeduri fl-ambitu tal-akkwist sostenibbli, notevolment fir-rigward tat-tagħmir tal-IT u tax-xogħlijiet ta' kostruzzjoni.

KONKLUŻJONIJIET U RAKKOMANDAZZJONIJIET

57. Il-Qorti sabet li l-BĊE ħa passi biex jitnaqqas l-impatt negattiv tal-operazzjonijiet amministrattivi tiegħu fuq l-ambjent, iżda aktar sforzi u azzjonijiet huma mħeġġa.

Il-BĊE ddefinixxa strateġiji għall-mitigazzjoni tal-emissjonijiet ta' dijossidu tal-karbonju u huwa implimentahom b'mod effettiv?

58. Il-BĊE ddefinixxa strateġiji li jagħtu prijorità lill-investimenti fit-tnaqqis tal-emissjonijiet ta' dijossidu tal-karbonju aktar milli lill-użu ta' skemi tat-tpaċija għal emissjonijiet ta' karbonju biex jiġu kkumpensati l-emissjonijiet ikkawżati mill-operazzjonijiet amministrattivi tiegħu.

59. B'kejl kontra l-linja ta' referenza tiegħu tal-2008, fl-2012 il-BĊE naqqas l-emissjonijiet tiegħu ta' dijossidu tal-karbonju bi 43,5 % b'mod kumplessiv u bi kważi 50 % għal kull post tax-xogħol allokat.

60. It-tnaqqis miksub huwa fil-parti l-kbira attribwibbli għax-xiri ta' elettriku ġġenerat minn sorsi rinnovabbli li jgħodd bħala emissjoni żero fil-kalkolu tal-impronta tal-karbonju.

61. Aktar tnaqqis tal-emissjonijiet se jkun aktar diffiċli biex jinkiseb billi l-BĊE qed jestendi b'mod konsiderevoli l-ambitu tal-attivitajiet tiegħu minħabba r-rwol ġdid tiegħu fis-superviżjoni bankarja.

62. L-ambitu inizjali 2008 tal-kalkolu mill-BĊE tal-impronta tal-karbonju ġie mkabbar gradwalment iżda xi sorsi importanti ta' emissjonijiet għadhom ma ġewx inklużi. B'mod l-aktar notevoli, emissjonijiet ikkawżati mill-ivvjaġġar tal-persunal bejn id-dar u l-uffiċċju u emissjonijiet ikkawżati mill-kostruzzjoni tal-uffiċċji ġodda tal-BĊE mhumiex magħrufa. Tali emissjonijiet ikunu jeħtieġu jittieħdu inkunsiderazzjoni bl-użu tal-metodu OEF, irrakkomandat mill-Kummissjoni, għall-kejl jew il-komunikazzjoni tal-prestazzjoni ambjentali taċ-ċiklu tal-ħajja ta' organizzazzjonijiet pubbliċi.

63. Il-Linja Gwida tal-BĊE dwar l-Akkwist Sostenibbli ta' Diċembru 2012 tirrakkomanda, għall-ivvjaġġar fuq xogħol, l-użu mill-kumpens għall-klima skont standards għoljin. Madankollu, il-politika ambjentali attwali tal-BĊE ma tindirizzax il-kwistjoni tal-kumpens għall-klima.

Rakkomandazzjonijiet

1. Il-BĊE għandu jkompli jnaqqas l-emissjonijiet ta' CO2 u jiddefinixxi politika biex isir kumpens għal emissjonijiet residwi ta' CO2.

2. Il-kalkolu tal-impronta tal-BĊE tal-karbonju għandu jittejjeb billi tittieħed inkunsiderazzjoni l-gwida provduta fil-metodu tal-Impronta Ambjentali tal-Organizzazzjonijiet (OEF) tal-Kummissjoni Ewropea.

Il-BĊE għandu għodod adegwati għall-immaniġġjar ambjentali għall-appoġġ ta' titjib kontinwu?

64. Il-BĊE ilu rreġistrat taħt l-Iskema Ewropea ta' mmaniġġjar u awditjar ekoloġiċi (EMAS) sa mill-2010. L-ambitu tal-EMAS jinkludi l-attivitajiet tekniċi u amministrattivi kollha fl-uffiċċji prinċipali tal-BĊE fi Frankfurt am Main. L-EMAS hija għodda effettiva għall-immaniġġjar ambjentali għall-appoġġ ta' titjib kontinwu. Tħejjijiet qed isiru għall-applikazzjoni tal-EMAS fl-uffiċċji ġodda tal-BĊE, fejn ix-xogħol tal-bini għandu jiġi kkompletat fl-2014.

65. Il-BĊE jistenna li l-uffiċċji ġodda tiegħu jilħqu l-istandards tekniċi u ambjentali għoljin. Għaldaqstant, huwa ppjanat li s-sensibilizzazzjoni dwar l-ambjent u l-bidla fl-imġiba jkomplu jkunu l-fokus prinċipali tal-programm ambjentali tal-EMAS ladarba l-ġarr lejn l-uffiċċji ġodda jkun seħħ. Madankollu, il-miżuri attwali relatati mas-sensibilizzazzjoni u mal-bidla fl-imġiba huma fformulati b'mod vag u l-impatt kumplessiv tagħhom huwa għaldaqstant diffiċli li jiġi vvalutat.

66. Il-BĊE żamm mal-programm GreenBuilding promoss mill-Kummissjoni, bl-objettiv li l-uffiċċji ġodda tiegħu jikkonsmaw 25 % anqas mit-total tal-enerġija primarja milli meħtieġ mill-istandard ta' kostruzzjoni fis-seħħ. L-ebda informazzjoni definittiva ma ġiet ippubblikata dwar jekk l-istandards tal-programm GreenBuilding humiex se japplikaw ukoll meta l-Eurotower jiġi restawrat qabel ma l-persunal tal-BĊE tas-superviżjoni bankarja jidħol fih.

67. Il-BĊE ma ntrabatx li jsegwi l-Kodiċi ta' Kondotta tal-UE dwar l-Effiċjenza Enerġetika taċ-Ċentru tad-Data.

Rakkomandazzjonijiet

3. Il-BĊE għandu jiżgura li standards għoljin f'termini ta' prestazzjoni tal-enerġija jiġu applikati għar-restawr tal-bini tal-Eurotower.

4. Fir-rigward tal-attivitajiet relatati mas-sensibilizzazzjoni dwar l-ambjent u l-bidla fl-imġiba fost il-persunal tal-BĊE, il-programm ambjentali tal-EMAS għandu jinkludi indikaturi li jistgħu jitkejlu għall-valutazzjoni tal-progress u tal-impatt, pereżempju l-monitoraġġ tal-għadd ta' persunal li jagħmel użu mit-trasport pubbliku għall-ivvjaġġar lejn u mix-xogħol.

5. Il-BĊE għandu jżomm mal-Kodiċi ta' Kondotta tal-UE dwar l-Effiċjenza Enerġetika taċ-Ċentru tad-Data.

Il-BĊE ffissa standards għall-akkwist sostenibbli u dawk l-istandards intlaħqu?

68. Id-Deċiżjoni tal-BĊE tal-2007 li tistabbilixxi Regoli dwar l-Akkwisti tirreferi biss għall-akkwist sostenibbli meta ssemmi l-karatteristiċi ambjentali ta' oġġetti, servizzi u xogħlijiet li għandhom jiġu akkwistati bħala kriterju possibbli tal-għotja. Dan ma jirriflettix l-ambizzjoni tal-BĊE biex jakkwista prodotti, servizzi u xogħlijiet b'tali mod li jkollu progress kontinwu u li jista' jitkejjel fil-prestazzjoni ambjentali tiegħu.

69. Sa minn Diċembru 2012 il-Linja Gwida tal-BĊE dwar l-Akkwist Sostenibbli daħlet fis-seħħ bi ħsieb li tappoġġa l-implimentazzjoni tal-attivitajiet ta' akkwist sostenibbli permezz ta' pariri prattiċi u rappurtar sistematiku.

70. L-eżami mill-Qorti ta' kampjun ta' proċeduri kkonferma li fl-2012 il-BĊE kien beda juża kriterji ambjentali b'mod aktar sistematiku.

Rakkomandazzjonijiet

6. Il-BĊE għandu jemenda r-Regoli tiegħu dwar l-akkwist sabiex jirrifletti aħjar l-impenn tiegħu għall-akkwist sostenibbli.

7. Il-BĊE għandu jirrapporta dwar il-kisbiet fl-implimentazzjoni tal-Linja Gwida tiegħu dwar l-Akkwist sostenibbli fid-Dikjarazzjonijiet annwali tiegħu dwar l-Ambjent.

Dan ir-rapport ġie adottat mill-Awla IV, immexxija mis-Sur Louis GALEA, Membru tal-Qorti tal-Awdituri, fil-Lussemburgu fil-laqgħa tagħha tal-11 ta' Marzu 2014. Għall-Qorti tal-Awdituri Vítor Manuel da SILVA CALDEIRA President

(1) L-Istatut tal-SEBĊ u tal-BĊE huwa protokoll mehmuż mat-Trattat.

(2) Impronta tal-karbonju hija l-ammont kumplessiv ta' emissjonijiet ta' gassijiet serra (GHG) assoċjati mal-attività ta' organizzazzjoni. L-emissjonijiet ta' GHG jiġu normalment ikkalkulati u rrappurtati f'ekwivalenti ta' dijossidu tal-karbonju (CO2).

(3) Ara l-Artikolu 191 TFUE.

(4) Il-Qorti vvalutat ukoll din il-kwistjoni fir-rigward ta' istituzzjonijiet, korpi, uffiċċji u aġenziji oħra magħżula tal-UE, u tippjana li tirrapporta dwar ir-riżultati aktar tard fl-2014.

(5) Approvata mill-Kumitat ta' Ġestjoni u endorsjata mill-Bord Eżekuttiv permezz tal-pubblikazzjoni tagħha fid-Dikjarazzjoni 2013 tal-BĊE dwar l-Ambjent.

(6) Ara d-Dikjarazzjoni 2010 tal-BĊE dwar l-Ambjent u l-aġġornament 2012 tad-Dikjarazzjoni tal-BĊE dwar l-Ambjent.

(7) Din il-mira ġiet eċċeduta u nkiseb tnaqqis ta' kważi 30 %.

(8) Sa mill-2009, il-BĊE kien qed juża l-elettriku minn sorsi rinnovabbli li jammonta għal żero emissjonijiet fil-kalkolu tal-impronta tal-karbonju. Is-sehem tal-elettriku ekoloġiku fit-total tal-konsum tal-enerġija elettrika kien jinsab f'livell ta' 65,8 % fl-2012.

(9) Ara d-definizzjoni provduta mid-Dipartiment tar-Renju Unit għall-Enerġija u t-tibdil fil-Klima fid-dokument tiegħu “A guide to carbon offsetting for the public sector” (Gwida għal tpaċija għal emissjonijiet ta' karbonju għas-settur pubbliku), il-verżjoni 2, 2011, p. 11: Newtrali fill-karbonju tfisser li — permezz ta' proċess trasparenti ta' kalkolu tal-emissjonijiet, jitnaqqsu dawk l-emissjonijiet u jiġu tpaċati emissjonijiet residwi — l-emissjonijiet netti tal-karbonju huma ugwali għal żero.

(10) ĠU L 124, 4.5.2013, p. 1.

(11) Ara l-Gwida tal-Impronta Ambjentali tal-Organizzazzjonijiet (OEF) (ĠU L 124, 4.5.2013, p. 107).

(12) NEP — New ECB Premises (l-Uffiċċji l-Ġodda tal-BĊE) fuq is-sit tal-Grossmarkthalle.

(13) Ir-Regolament (KE) Nru 1221/2009 tal-Parlament Ewropew u tal-Kunsill tal-25 ta' Novembru 2009 dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS) (ĠU L 342, 22.12.2009, p. 1).

(14) Ara l-Iskeda informattiva tal-EMAS “EMAS and ISO 14001: complementarities and differences” (EMAS u ISO 14001: komplementarjetajiet u differenzi).

(15) Ara l-premessa 8 tar-Regolament (KE) Nru 1221/2009.

(16) Fl-istess waqt il-BĊE ġie ċċertifikat l-ISO 14001. L-EMAS tinkludi r-rekwiżiti kollha tal-ISO 14001.

(17) Skont l-istqarrija relatata għall-istampa, l-uffiċċji l-ġodda tal-BĊE fuq is-sit tal-Grossmarkthalle mhux se jkollhom biżżejjed spazju biex jakkomodaw l-1 000 membru addizzjonali tal-persunal bejn wieħed u ieħor, meħtieġa għall-BĊE biex iwettqu l-kompiti ġodda tiegħu.

(18) Għadd ta' binjiet irreġistrati madwar l-Ewropa kollha fit-18 ta' Novembru 2013: 866.

(19) Il-binjiet eżistenti għandhom jikkonsmaw mill-anqas 25 % anqas mit-total tal-enerġija primarja, jekk ekonomikament vijabbli, wara l-arranġament tagħhom mill-ġdid.

(20) Għalissa, il-persunal tas-superviżjoni bankarja huma akkomodati f'bini ieħor viċin il-bini tal-Eurotower.

(21) ĠU L 184, 14.7.2007, p. 34.

(22) Bħala kriterju possibbli tal-għotja, ara l-Artikolu 26(2)(a).

(23) http://ec.europa.eu/environment/gpp/index_en.htm.

(24) Ittieħdu 11-il proċedura minn lista ta' 22 proċedura ta' akkwist, varati bejn l-1 ta' Jannar 2012 u l-15 ta' Frar 2013 fejn kriterji ambjentali ġew inklużi jew kienu taħt kunsiderazzjoni.